{
  "1": "Vloh hlãq tơlàq iãq sì bôh Avo Anàq dòq dỡc pãq dlòc chỡq Si-ôn. Sigỡuq sì Pitrai la sa-rơtôh pàq plôh pàq aràc hũ angãn Pitrai sì angãn Ama Pitrai hũ wãq pãq dlòc thơi pơnõq nhũ. ",
  "2": "Sì hlãq hmỡq mưng dlòc lơngĩq hũ sãp yơu sãp grĩng grãng mơnhĩ ia đuaĩq sì yơu sãp kơtãl-tãq prong. Sãp nữn hlãq hmỡq nữn kung drưh yơu sãp mơnuĩh pẽq tơpĩng kathur. ",
  "3": "Pơnõq nhũ adoh sa rơgãm pơnuaĩq đơp adoh vơhrơu pãq anãq sơvan sì pãq anãq pàq drơi anàq asỡq sigỡuq sì dơgrữq mơnuĩh pô tơha. Ôh asơi pơlih mơgrũ thơu rơgãm pơnuaĩq đơp adoh nữn lơniãu sa-rơtôh pàq plôh pàq aràc song hũ dõc pa-sơdua pãq dlòc voh hlùq. ",
  "4": "Nĩ la dơgrữq mơnuĩh ka-ôh ngãq ga drơi kađòc tasỡuq nrãc kơyua mơnuĩh kamơi, kơyua pơnõq nhũ mĩn dòq dơra. Avih dơgrữq anĩh halơi Avo Anàq nao, pơnõq nhũ kung nao tui hadơi. Dơgrữq mơnuĩh nĩ song hũ dõc pa-sơdua  mưng khrah pơjẽh anàq mơnuĩh yơu voh akõq thũt ga Yàc Pô Lơngĩq sì ga Avo Anàq. ",
  "5": "Dơlãp mơvah pơnõq nhũ ôh bôh pơnuaĩq vlữq lor halơi, kơyua pơnõq nhũ ôh ngãq kaya halơi sỗq suẽl. ",
  "6": "Vloh hlãq bôh sa aràc mơnuĩh gơnrơh tơmo por pãq khrãh lơngĩq, akhàt vrơi pa-thơu pơnuaĩq siàp gãm gãm ga vual vơla pãq dlòc voh hlùq- ga dơgrữq palơi lơgar, dơgrữq apõc pơtiàt, dơgrữq sãp đơp, dơgrữq pơjẽh vual vơla. ",
  "7": "Nhũ iơu driãu prong sãp, làiq, \"Iỡuq duh huaĩq Yàc Pô Lơngĩq sì padỡc kaya gơhluh ga Pitrai. Kơyua tũq jơ chahrơna Pitrai hũ song trôh. Iỡuq duh talơvãt Pitao chrơng pajỡc lơngĩq, tơnãh, ia tơsìq sì kròc, chroh ia.\" ",
  "8": "Hũ sa aràc mơnuĩh gơnrơh tơmo- mơnuĩh gơnrơh bãc dua- tui hadơi, đơp làiq, \"Jơlưh tahlỗp vloh, Ba-by-lôn prong dih, mơnuĩh pachôh pasũl dơgrữq pơjẽh vual vơla mơnhũm alãc drĩ drõc nhũ hũ, song jơlưh trỗt vloh.\" ",
  "9": "Hũ sa aràc mơnuĩh gơnrơh tơmo wỡq- mơnuĩh gơnrơh bãc tlơu- tui hadơi pơnõq nhũ, đơp prong sãp, làiq, \"Mơnuĩh halơi duh talơvãt anàq asỡq nữn sigỡuq sì rùp rãp nhũ, sì tồq mãq kaya ngãq nỡm nhũ pãq dlòc thơi hẽla pãq dlòc tơngãn drơi, ",
  "10": "nữn mơnuĩh nữn kung ròq mơnhũm alãc kaya ơnõc mơvai prong Yàc Pô Lơngĩq hũ, la kaya alãc ôh jrơu tôh tơma chơwàt kaya ơnõc mơvai prong Pitrai hũ. Pơnõq nhũ ròq kađòc ngãq pơhãn mưng apôi sì mưng ia kadier pãq anãq dơgrữq mơnuĩh gơnrơh sơđah sì pãq anãq Avo Anàq. ",
  "11": "Asãq mưng kaya dleh dlàr pơđìq pađua pơnõq nhũ hũ miẽt por tơgùq gãm gãm, ôh luỗiq, sì pơnõq nhũ ròq ôh hũ padơi dleh gãm harơi sì mơlãp- nữn la dơgrữq mơnuĩh duh talơvãt anàq asỡq sigỡuq sì rùp rãp nhũ, sì dơgrữq mơnuĩh tồq mãq kaya ngãq nỡm angãn nhũ hũ. ",
  "12": "Nĩ la kaya ãt-ỡl dơgrữq mơnuĩh gơnuar pơđar sơđah hũ, dơgrữq mơnuĩh pãc rơmiãq dơgrữq pơnuaĩq pơđar-va Yàc Pô Lơngĩq hũ sì voh tui dơlãp Yàc Je-su.\" ",
  "13": "Hlãq hmỡq hũ sãp đơp mưng lơngĩq, làiq, \"Iỡuq wãq pơnuaĩq nĩ: Mưng tũq nĩ wỡq sì hadơi, lơngai ga mơnuĩh halơi mơtai la mơtai dơlãp Yàc.\" Vơngãq Sơđah đơp, \"Viãq, pioh pơnõq nhũ hũ padơi dleh tlah mưng vruãq ngãq dleh dlàr drơi, kơyua dơgrữq vruãq pơnõq nhũ ngãq ròq tui pơnõq nhũ.\"  ",
  "14": "Vloh hlãq tơlàq iãq bôh, sì dih, hũ sa-pỗc huãl kòq. Dòq pãq dlòc huãl la mơnuĩh halơi nữn drưh yơu Anàq Mơnuĩh. Pãq dlòc akõq Pitrai tơruãq chrơng pitao mưng mữh, tơngãn Pitrai tơ-iàq sa bẽq wãc hluỡq. ",
  "15": "Vloh sa aràc mơnuĩh gơnrơh tơmo mưng sàc duh talơvãt nao tơviãq, prong sãp iơu Pitao ãn dòq guh pãq dlòc huãl: \"Lakơu iỡuq mãq wãc Pitrai nữn yuãq vẽq, kơyua vlàt yuãq pãq dlòc voh hlùq song tơsãq sì song trôh tũq iỡuq yuãq vloh.\" ",
  "16": "Yơu nữn la Pitao dòq guh pãq dlòc huãl prah wãc Pitrai pãq dlòc voh hlùq, sì voh hlùq kađòc yuãq. ",
  "17": "Vloh sa aràc mơnuĩh gơnrơh tơmo mưng sàc duh talơvãt pãq dlòc lơngĩq nao tơviãq; mơnuĩh nĩ kung hũ sa bẽq wãc hluỡq. ",
  "18": "Vloh hũ wỡq sa aràc mơnuĩh gơnrơh mưng ban duh talơvãt nao tơviãq, la mơnuĩh hũ gơnuar chơnuãq pãq dlòc apôi. Nhũ iơu prong mơnuĩh gơnrơh hũ bẽq wãc hluỡq, làiq, \"Iỡuq mãq wãc nữn yuãq mãq dơgrữq talơkũm nho mưng dơgrữq kayơu nho pãq ala voh hlùq, kơyua voh nho nĩ song tơsãq vloh.\" ",
  "19": "Yơu nữn la mơnuĩh gơnrơh prah wãc trỗt pãq hlùq sì yuãq mãq vlàt nho pãq ala voh hlùq, vloh prah nhũ tơma thũng alãc prong kaya ơnõc mơvai prong Yàc Pô Lơngĩq hũ. ",
  "20": "Aràc juãq thũng taniẽq nho dòq pãq gah lơniãu palơi prong sì dơrãh dơlãp thũng hõq tơviãq dlòc trôh ơn dòq guh pãq dlòc ơseh, ơtah va trôh sa-rơvơu nãm rơtôh ẽt-ta-đơ. f</sup>"
}
