{
  "1": "Hadơi vruãq nữn, hlãq bôh pàq aràc mơnuĩh gơnrơh dòq dỡc pàq gah akiãc voh hlùq, apãt gơjãp pàq gah angĩn voh hlùq hũ pioh angĩn juơi vlôh pãq dlòc voh hlùq, pãq dlòc tơsìq hẽla pãq dlòc kayơu patơu halơi. ",
  "2": "Vloh hlãq bôh sa aràc mơnuĩh gơnrơh tơmo mưng gah ia harơi tơgùq pa-bôh tơviãq, la mơnuĩh hũ kaya tãp-ban-kiq Yàc Pô Lơngĩq gãm hadiuq. Mơnuĩh angui sãp prong iơu pàq aràc mơnuĩh gơnrơh hũ gơnuar ngãq iãh voh hlùq sì ia tơsìq, ",
  "3": "làiq, \"Juơi ngãq iãh voh hlùq, ia tơsìq, hẽla kayơu patơu halơi, tãl trôh tũq pơnõq drơi song ngãq nỡm tãp-ban-kiq pãq dlòc thơi dơgrữq mơnuĩh halỗt mơnãq Yàc Pô Lơngĩq pơnõq drơi hũ.\" ",
  "4": "Hlãq hmỡq katih mơnuĩh hũ ngãq nỡm tãp-ban-kiq la: sarơtôh pàq plôh pàq aràc, nữn la dơgrữq mơnuĩh hũ ngãq nỡm mưng dơgrữq apõc pơtiàt anàq tơcho Is-ra-el: ",
  "5": "Sa plôh dua rơvơu mơnuĩh mưng apõc pơtiàt Ju-da hũ ngãq nỡm, sa plôh dua rơvơu mơnuĩh mưng apõc pơtiàt Ru-ben, sa plôh dua rơvơu mơnuĩh mưng apõc pơtiàt Gat, ",
  "6": "sa plôh dua rơvơu mơnuĩh mưng apõc pơtiàt A-se, sa plôh dua rơvơu mơnuĩh mưng apõc pơtiàt Nep-ta-li, sa plôh dua rơvơu mơnuĩh mưng apõc pơtiàt Ma-na-se, ",
  "7": "sa plôh dua rơvơu mơnuĩh mưng apõc pơtiàt Si-me-ol, sa plôh dua rơvơu mơnuĩh mưng apõc pơtiàt Le-vi, sa plôh dua rơvơu mơnuĩh mưng apõc pơtiàt Y-sa-ka, ",
  "8": "sa plôh dua rơvơu mơnuĩh mưng apõc pơtiàt Sa-bu-lôn, sa plôh dua rơvơu mơnuĩh mưng apõc pơtiàt Jô-sep, sì sa plôh dua rơvơu mơnuĩh mưng apõc pơtiàt Ben-ja-mĩn song ngãq nỡm tãp-ban-kiq. ",
  "9": "Hadơi sì dơgrữq vruãq nữn, hlãq tơlàq iãq bôh sì dih, hũ sa tơpuôl mơnuĩh lũ la ôh asơi pơlih karhia jỡc- mưng dơgrữq lơgar, dơgrữq apõc pơtiàt, dơgrữq vual vơla, dơgrữq sãp đơp- dòq dỡc pãq anãq sơvan sì pãq anãq Avo Anàq. Pơnõq nhũ kung chồq ao kòq ơtah, tơngãn pơnõq nhũ iàq thàt kayơu ơguãl, ",
  "10": "vloh pơnõq nhũ driãu pa-pơ prong sãp, làiq, \"Kaya dõc pơtlah pơweh sì Yàc Pô Lơngĩq pơnõq drơi, nữn la Pitao ãn dòq guh pãq dlòc sơvan, sigỡuq sì Avo Anàq!\" ",
  "11": "Vloh dơgrữq mơnuĩh gơnrơh ãn dòq dỡc tòpdar sơvan kung yơu tòpdar dơgrữq pô tơha sì pàq drơi anàq asỡq kung vơviar rùp pãq anãq sơvan nữn sơ-uỗt mơyòp Yàc Pô Lơngĩq, ",
  "12": "làiq, \"A-men! Kaya sơ-uỗt mơyòp, kaya gơhluh, kaya jãc rgơi, kaya ỡn ngai, kaya kĩ ngam, gơnuar chơnuãq, sigỡuq sì kaya prãn khãc kung pơweh sì Yàc Pô Lơngĩq pơnõq drơi gãm gãm, ôh luôĩq! A-men!\" ",
  "13": "Vloh sa aràc dơlãp dơgrữq mơnuĩh pô tơha tơnĩa hlãq, làiq, \"Dơgrữq mơnuĩh chồq ao kòq ơtah dih la asơi, sì pơnõq nhũ mưng halơi trôh nữn?\" ",
  "14": "Hlãq drơi wỡq sì ung, \"Pa-thơu ung, ung kung thơu.\" Vloh ung nữn đơp sì hlãq, \"Nĩ la dơgrữq mơnuĩh song nao tơpa gãt Kaya Rũc Rài Prong. Pơnõq nhũ song voh ao ơtah drơi dơlãp dơrãh Avo Anàq, sì ngãq ga ao pơnõq nhũ jỡc kòq. ",
  "15": "Kơyua mưng kanoh gơtha nĩ, pơnõq nhũ hũ dòq pãq anãq sơvan Yàc Pô Lơngĩq, sì mơlãp harơi pơnõq nhũ duh talơvãt Pitrai dơlãp sàc talơvãt Pitrai. Pitao dòq guh pãq dlòc sơvan ròq vơvãc gơrwàc pơnõq nhũ pãq ala tlam Pitrai. ",
  "16": "Pơnõq nhũ ròq ôh dòq lơpa, kung ôh dòq mơhao ia tơra. Ia harơi ròq ôh chôh gơhuar pơnõq nhũ, sì yuà tluỡiq kung yơu nữn. ",
  "17": "Kơyua Avo Anàq, Pitao dòq pãq khrah sơvan ròq dlãc-va pơnõq nhũ, Pitrai ròq dui-va pơnõq nhũ trôh chroh ia hadiuq, sì Yàc Pô Lơngĩq ròq uãq avih ia mơta tlah mưng mơta pơnõq nhũ.\" "
}
