{
  "1": "Patui nữn, hlãq bôh pãq dlòc tơngãn hơnuãq Pitao hũ dòq guh pãq dlòc sơvan hũ sa pỗc sơrãq song hũ wãq avih gah anãq gãm sì gah hadơi, sì pĩt sier kơyua mưng tơjuh nỡm krỡq tãp-ban-kiq. ",
  "2": "Vloh hlãq bôh sa aràc mơnuĩh gơnrơh prãn khãc prong sãp akhàt vrơi pa-thơu, \"Asơi đang mang pơh pỗc sơrãq sì tơleh dơgrữq nỡm krỡq tãp-ban-kiq nhũ hũ?\" ",
  "3": "Nữn ôh hũ asơi pãq dlòc lơngĩq, pãq ala hlùq, hẽla pãq gah ala tơnãh pơlih pơh sơrãq hẽla pơpoh sơrãq. ",
  "4": "Yơu nữn la hlãq sia lơhuai uãn kơyua ôh duah hũ asơi đang mang pioh pơh sơrãq hẽla pơpoh sơrãq. ",
  "5": "Nữn sa aràc dơlãp tơpuôl pô tơha đơp sì hlãq, \"Juơi sia. Dih! Rơmoòng Phũm apõc pơtiàt Ju-đa hũ, Hajũc tơ-o Da-vĩt hũ, song pha rlao. Pitrai pơlih pơh sơrãq  gãm sì tơjuh nỡm krỡq tãp-ban-kiq.\" ",
  "6": "Vloh hlãq bôh pãq khrah anĩh chẽq sơvan, dơlãp khrah pàq drơi anàq asỡq sì dơlãp khrah dơgrữq pô tơha, hũ Avo Anàq ãn dỡc, iãq yơu song kađòc pa-mơtai. Pitrai hũ tơjuh tơkì sì tơjuh anàq mơta, nữn la tơjuh aràc vơngãq Yàc Pô Lơngĩq hũ pơđar nao vãq avih voh hlùq. ",
  "7": "Pitrai trôh sì mãq pỗc sơrãq mưng tơngãn hơnuãq Pitao dòq guh pãq dlòc sơvan hũ. ",
  "8": "Tũq Pitrai song mãq pỗc sơrãq, pàq drơi anàq asỡq sì dua plôh pàq aràc pô tơha vơviar rùp pãq anãq Avo Anàq. Dơgrữq tãl aràc hũ sa bẽq tơpĩng kathur sì sa voh chơwàt mữh vuh vãq gơr-hlơu, nữn la pơnuaĩq iơu lakơu dơgrữq mơnuĩh gơnuar pơđar sơđah hũ.  ",
  "9": "Pơnõq nhũ adoh sa rơgãm adoh vơhrơu, làiq, \"Pitrai đang mang mãq pỗc sơrãq sì pơh dơgrữq nỡm krỡq tãp-ban-kiq nhũ hũ. Kơyua Pitrai song kađòc pa-mơtai sì angui dơrãh drơi vlơi wỡq ga Yàc Pô Lơngĩq mơnuĩh pơweh dơgrữq apõc pơtiàt, dơgrữq sãp đơp, dơgrữq vual vơla sì dơgrữq lơgar. ",
  "10": "Pitrai song ngãq ga pơnõq nhũ tơviãq viãq jỡc palơi lơgar sì dơgrữq mơnuĩh gơnuar pioh kaya duh talơvãt duh vruãq Yàc Pô Lơngĩq pơnõq drơi, sì pơnõq nhũ ròq apãt akõq pãq dlòc voh hlùq.\" ",
  "11": "Vloh hlãq iãq mững sì hmỡq sãp lũ mơnuĩh gơnrơh hũ dòq dỡc jỡc gơwàc wĩt dar sơvan sigỡuq sì dơgrữq drơi anàq asỡq sì dơgrữq pô tơha. Pơtõm pơgòp pơnõq nhũ hũ la rơvơu tơlãc tamỡn. ",
  "12": "Pơnõq nhũ sa hatai prong sãp đơp, \"Avo Anàq song kađòc pa-mơtai đang mang hũ gơnuar chơnuãq, kaya mơda gơnãp, kaya jãc rgơi, kaya prãn khãc, kaya ki ngãm, kaya gơhluh, sigỡuq sì kaya sơ-uỗt mơyòp.\" ",
  "13": "Vloh hlãq hmỡq dơgrữq kaya chrơng pajỡc pãq dlòc lơngĩq, pãq ala tơnãh, pãq gah ala tơnãh, pãq dlòc ia tơsì, sì dơgrữq kaya pãq ala đỡn, đơp, \"Lakơu kaya sơ-uỗt mơyòp, kaya ki ngãm, kaya gơhluh, sì gơnuar apãt akõq pơweh sì Pitao dòq guh pãq dlòc sơvan sì pơweh sì Avo Anàq, gãm gãm, ôh luỗiq.\" ",
  "14": "Pàq drơi anàq asỡq đơp, \"A-men!\" sì dơgrữq pô tơha vơviar rùp trỗt sì duh talơvãt. "
}
