{
  "1": "Vloh hlãq bôh sa nỡm prong sì chrih krơi tơmo dòq pãq dlòc lơngĩq: tơjuh aràc mơnuĩh gơnrơh va tơjuh kaya rũc rài- dơgrữq kaya rũc rài luỗiq hadơi, kơyua mưng dơgrữq kaya rũc rài nĩ nữn kaya ơnõc mơvai prong Yàc Pô Lơngĩq hũ jỡc wil tãl. ",
  "2": "Hlãq bôh sa kaya hagĩq nữn ngãq yơu la ia tơsìq mưng chai kràc pa-mơlỗq sì apôi. Dơgrữq mơnuĩh song pha rlao anàq asỡq sigỡuq sì rùp rãp nhũ, kung yơu katih angãn nhũ hũ, dòq dỡc pãq dlòc ia tơsìq chai kràc nữn, tơngãn tơ-iàq tơpĩng kathur Yàc Pô Lơngĩq alĩn vrơi. ",
  "3": "Pơnõq nhũ adoh rơgãm đơp adoh Môi-se hũ, halỗt mơnãq Yàc Pô Lơngĩq, sì rơgãm đơp adoh Avo Anàq hũ, làiq, \"Talơvãt Yàc, Yàc Pô Lơngĩq Pitao Gơnuar Chơnuãq, vruãq ngãq Pitrai hũ viãq prong màc sì krơi tơmo. Talơvãt Pitao dơgrữq rài hũ, jơlàt ơthua Pitrai viãq tơpãq rĩng sì tơpãq viãq. ",
  "4": "Talơvãt Yàc, mơnuĩh halơi vloh ôh duh huaĩq Pitrai, sì sơ-uỗt mơyòp angãn Pitrai, angãn sơđah sa-avih? Kơyua dơgrữq pơjẽh vual vơla ròq trôh sì duh talơvãt pãq anãq Pitrai kơyua dơgrữq vruãq tơpãq dãng Pitrai song hũ ràc pa-tơviãq.\" ",
  "5": "Hadơi dơgrữq vruãq nữn, hlãq tơlàq iãq, sì bôh sàc duh talơvãt hũ tlam ngãq chưng pioh pơh pãq dlòc lơngĩq. ",
  "6": "Mưng sàc duh talơvãt nao tơviãq tơjuh aràc mơnuĩh gơnrơh tơ-iàq tơjuh kaya rũc rài. Pơnõq nhũ chồq pơcha vlơu kơtãl sơchih vơhồc, sơdah kơchràq, sì akãq talơi ka-iãng mưng mữh vãq tòp-dar dơda. ",
  "7": "Vloh sa drơi dơlãp pàq drơi anàq asỡq pơjao vrơi ga tơjuh aràc mơnuĩh gơnrơh tơjuh voh chơwàt mưng mữh vuh vãq kaya ơnõc mơvai prong Yàc Pô Lơngĩq hũ, Pitao hadiuq gãm gãm, ôh luỗiq. ",
  "8": "Ơsãq vãq sàc duh talơvãt kơyua kaya gơhluh Yàc Pô Lơngĩq hũ sì gơnuar chơnuãq Pitrai. Ôh asơi pơlih tơma dơlãp sàc duh talơvãt tãl trôh tũq tơjuh kaya rũc rài tơjuh aràc mơnuĩh gơnrơh hũ song wil tãl vloh.  "
}
