{
  "1": "Vloh hlãq bôh sa drơi anàq asỡq đìq tơgùq mưng tơsìq. Nhũ hũ sa plôh bẽq tơkìq sì tơjuh akõq. Pãq dlòc dơgrữq tơkìq tơruãq saplôh chrơng pitao, dòq pãq dlòc dơgrữq tãl voh akõq hũ sa angãn iãh sơvĩl. ",
  "2": "Anàq sỡq nữn hlãq bôh drưh yơu anàq ka-pôĩh. Plàq tơkai nhũ drưh yơu plàq tơkai anàq jơgơu, dòq mơvah nhũ ngãq yơu mơvah rơmoòng phũm. Anàq grai pơjao vrơi gơnuar prãn drơi ga nhũ, sigỡuq sì sơvan drơi gãm sì gơnuar-chơnuãq prong vrơi ga nhũ. ",
  "3": "Sa voh akõq dơlãp dơgrữq akõq anàq asỡq ngãq yơu kung song ãt pa-mơtai, nữn kaya nỡm halôh nhũ hũ jẽq mơtai song jỡc pa-khơĩh. Vãq avih voh hlùq kung mãq ngãq krơi tũq pơnõq nhũ nao tui anàq asỡq. ",
  "4": "Pơnõq nhũ kung duh talơvãt anàq gơrai kơyua song hũ vrơi gơnuar chơnuãq ga anàq asỡq nữn. Pơnõq nhũ kung duh talơvãt anàq asỡq, sì miẽt đơp, \"Bôh asơi drưh yơu anàq asỡq?\" sì \"Asơi pơlih mơsôh atòc jơdrãq sì nhũ jỡc?\" ",
  "5": "Anàq asỡq hũ alĩn vrơi mơvah chơbuai pơlih đơp pơnuaĩq pơchrìq rùp sì đơp sơvĩl. Nhũ hũ alĩn vrơi ga gơnuar pioh apãt akõq dơlãp pàq plôh dua vlàt. ",
  "6": "Yơu nữn, anàq asỡq pơh mơvah đơp dơgrữq pơnuaĩq đơp sơvĩl trôh angãn Yàc Pô Lơngĩq, tlao vlơi angãn Pitrai, anĩh Pitrai dòq, sigỡuq sì dơgrữq mơnuĩh hadiuq pãq dlòc lơngĩq. ",
  "7": "Anàq asỡq nữn hũ gơnuar ngãq mơsôh sì dơgrữq mơnuĩh gơnuar pơđar sơđah sì nhũ hũ pha rlao. Vloh nhũ kung hũ alĩn vrơi gơnuar chơnuãq pãq dlòc dơgrữq apõc pơtiàt, pơjẽh vual vơla, pơnuaĩq đơp sì palơi lơgar. ",
  "8": "Dơgrữq mơnuĩh hadiuq pãq dlòc voh hlùq ròq duh talơvãt anàq asỡq, nữn la dơgrữq mơnuĩh ôh hũ angãn wãq dơlãp sơrãq kaya hadiuq mưng tũq chrơng pajỡc dun kơyua, la sơrãq Avo Anàq hũ, Pitao kađòc pa-mơtai. ",
  "9": "Mơnuĩh halơi hũ tanĩa, iỡuq hmỡq vẽq. ",
  "10": "Mơnuĩh halơi hũ song ngãq gơnĩt iỡuq kađòc mãq krỡq. Mơnuĩh halơi kađòc song ngãq gơnĩt iỡuq mơtai kơyua mưng đao thõc, nữn mơnuĩh nữn iỡuq mơtai kơyua mưng đao thõc. Nĩ la kaya ãt-ỡl sì voh tui dơgrữq mơnuĩh gơnuar pơđar sơđah hũ. ",
  "11": "Vloh hlãq bôh sa drơi anàq asỡq tơmo mưng ala hlùq tơnãh tơgùq. Nhũ hũ dua bẽq tơkì drưh yơu anàq avoh anàq, nữn nhũ đơp pơnuaĩq drưh yơu anàq grai. ",
  "12": "Nhũ angui avih dơgrữq gơnuar chơnuãq anàq asỡq bãc chơmrờp hũ pãq anãq anàq asỡq nữn, sì nhũ mãq voh hlùq sigỡuq sì dơgrữq vual vơla pãq dlòc voh hlùq duh talơvãt anàq asỡq bãc chơmrờp- nữn la anàq asỡq hũ nỡm hlôh jẽq mơtai song jỡc pa-khơĩh. ",
  "13": "Nhũ ngãq tơviãq dơgrữq kaya krơi tơmo chrih viãq, tơviãq jỡc nhũ vloh ngãq ga apôi mưng dlòc lơngĩq pa-trỗt pãq ala voh hlùq pãq anãq anàq mơnuĩh. ",
  "14": "Sì mưng dơgrữq kaya nỡm krơi tơmo nữn nhũ hũ gơnuar ngãq tơviãq pãq anãq anàq asỡq, nhũ pa-gơla vual vơla pãq dlòc voh hlùq. Nhũ pơđar vual vơla pãq dlòc voh hlùq ngãq sa voh rùp rãp anàq asỡq song kađòc đao ngãq hlôh dơgrẽh, nữn mĩn dòq hadiuq dih. ",
  "15": "Nhũ hũ gơnuar vrơi yuà suãq ga rùp rãp anàq asỡq, pioh rùp rãp anàq asỡq nữn vloh kung đơp jỡc, sì ngãq ga dơgrữq mơnuĩh halơi ôh ãt duh talơvãt rùp rãp anàq asỡq nữn iỡuq kađòc pa-mơtai. ",
  "16": "Nhũ kung ngãq pa-gùq pơ-ẽp dơgrữq mơnuĩh, mơnuĩh lơđeh kung yơu mơnuĩh prong, mơnuĩh mơda gơnãp kung yơu mơnuĩh lơbah, gãm mơnuĩh lơnang lơnai gãm sì mơnuĩh halỗt, iỡuq tồq mãq sa voh nỡm pa-bôh pãq dlòc plàq tơngãn hơnuãq hẽla pãq dlòc thơi drơi. ",
  "17": "Yơu nữn la ôh mơnuĩh halơi kãq pa-vlơi hagĩq jỡc mơyah làiq ôh hũ kaya nỡm nữn- nữn la angãn anàq asỡq hũ, hẽla katih angãn nhũ hũ. ",
  "18": "Nĩ la kaya jãc rgơi: Mơnuĩh halơi thơu pãc, mơnuĩh nữn iỡuq karhia katih anàq asỡq nữn hũ. Kơyua nhũ la katih sa aràc mơnuĩh hũ, sì katih nhũ hũ la (666) nãm rơtôh nãm plôh nãm. "
}
