{
  "1": "Dơlãp tũq Avo Anàq tơleh kaya pỡc nỡm bãc tơjuh, hũ kaya suà lìt pãq dlòc lơngĩq dơlãp sa mơtơh lơwah tũq jơ. ",
  "2": "Vloh hlãq bôh tơjuh aràc mơnuĩh gơnrơh dòq dỡc duh vruãq pãq anãq Yàc Pô Lơngĩq, sì pơnõq nhũ hũ pơjao vrơi tơjuh bẽq gơdèt. ",
  "3": "Sa aràc mơnuĩh gơnrơh tơmo, tơngãn tơ-iàq chơwàt  thồp mưng mữh, trôh dòq dỡc pãq ban duh talơvãt chôh vơhual. Lũ gơhlơu hũ alĩn vrơi ga mơnuĩh gơnrơh nữn pioh padỡc pãq dlòc ban duh talơvãt chôh vơhual mưng mữh dòq pãq anãq sơvan, sigỡuq sì pơnuaĩq iơu lakơu dơgrữq mơnuĩh gơnuar pơđar sơđah hũ. ",
  "4": "Asãq thồp vơhual, sigỡuq sì pơnuaĩq iơu lakơu dơgrữq mơnuĩh gơnuar pơđar sơđah hũ, mưng tơngãn mơnuĩh gơnrơh por tơgùq pãq anãq Yàc Pô Lơngĩq. ",
  "5": "Mơnuĩh gơnrơh tơ-iàq chơwàt thồp sì mãq apôi mưng ban duh talơvãt vuh tơma vãq đỡn, vloh prah chơwàt nữn trỗt pãq ala hlùq. Yơu nữn la hũ sãp grĩm, sãp grĩn grang, tơlia liãq, gãm sơđô mơgơi tơnãh. ",
  "6": "Tơjuh aràc mơnuĩh gơnrơh hũ tơjuh bẽq gơdèt rchãc lơĩh pioh ayùq. ",
  "7": "Mơnuĩh gơnrơh chơmrờp ayùq gơdèt, nữn hũ hajàt patơu sì apôi pa-mơlỗq sì dơrãh pa-trỗt pãq ala voh-hlùq, ngãq ga sa vơnah tlơu voh-hlùq kađòc apôi bõc, sa vơnah tlơu kayơu patơu kađòc apôi bõc, sì gãm avih rỡq kayơu mơda kung kađòc apôi bõc. ",
  "8": "Vloh mơnuĩh gơnrơh bãc dua ayùq gơdèt, nữn hũ voh hagĩq nữn drưh yơu voh chỡq prong apôi bõc kađòc prah trỗt pãq ia tơsìq. Sa vơnah tlơu ia tơsìq tơviãq jỡc dơdrãh, ",
  "9": "sa vơnah tlơu kaya chrơng pajỡc hadiuq pãq ala ia tơsìq mơtai, sì sa vơnah tlơu ahòq ia kađòc pa-lơhiãq thĩt. ",
  "10": "Vloh mơnuĩh gơnrơh bãc tlơu ayùq gơdèt, nữn hũ sa voh ia pitỗq prong viãq apôi bõc khũ yơu sanuh apôi mưng dlòc lơngĩq hõq trỗt pãq dlòc sa vơnah tlơu kròc ia sì chroh ia. ",
  "11": "Angãn ia pitỗq nữn la kơyơu Dõc Pơkãh Phìq. Sa vơnah tlơu ia tơviãq jỡc phìq, sì hũ lũ mơnuĩh mơtai kơyua mưng ia song tơviãq jỡc phìq nữn. ",
  "12": "Vloh mơnuĩh gơnrơh bãc pàq ayùq gơdèt, nữn sa vơnah tlơu ia harơi kađòc poh atòc, sigỡuq sì sa vơnah tlơu ia vlàt sì sa vơnah tlơu katih ia pitỗq, yơu nữn sa vơnah tlơu katih pơnõq nhũ tơviãq jỡc sồp kơnãm. Sa vơnah tlơu dlài harơi ôh hũ kaya sơdah, sì dlài mơlãp kung yơu nữn. ",
  "13": "Vloh hlãq iãq, sì hlãq hmỡq sa drơi kơlàc rơyàq por pãq dlòc lơngĩq iơu prong sãp, \"Dleh dlàr, dleh dlàr, dleh dlàr dơgrữq mơnuĩh hadiuq pãq ala voh-hlùq, kơyua mưng dơgrữq sãp gơdèt dòq wỡq tlơu aràc mơnuĩh gơnrơh hũ jẽq ayùq tơra.\" "
}
