{
  "1": "Vloh hlãq hmỡq sa sãp prong mưng sàc duh talơvãt đơp sì tơjuh aràc mơnuĩh gơnrơh, \"Nao vẽq, tôh trỗt pãq ala voh hlùq tơjuh chơwàt kaya ơnõc mơvai prong Yàc Pô Lơngĩq hũ.\" ",
  "2": "Yơu nữn, mơnuĩh gơnrơh bãc chơmrờp nao sì tôh chơwàt drơi trỗt pãq ala voh hlùq, nữn hũ voh-kơtãl kier amier ngãq pơđìq pơđua pa-bôh tơviãq dơlãp rùp dơgrữq mơnuĩh hũ nỡm anàq asỡq nữn, sigỡuq sì dơgrữq mơnuĩh duh talơvãt rùp rãp nhũ. ",
  "3": "Vloh mơnuĩh gơnrơh bãc dua tôh chơwàt drơi trỗt pãq ia tơsìq, nữn ia tơsìq tơviãq jỡc dơrãh, yơu dơrãh mơnuĩh mơtai hũ, sì dơgrữq pơjẽh anàq dòq dơlãp ia tơsìq mơtai avih. ",
  "4": "Vloh mơnuĩh gơnrơh bãc tlơu tôh chơwàt drơi trỗt pãq dơgrữq kròc vơngũn, chroh ia, nữn nhũ tơviãq jỡc dơrãh. ",
  "5": "Vloh hlãq hmỡq mơnuĩh gơnrơh hũ gơnuar pãq dlòc ia nữn đơp, \"Ơ Pitao tũq nĩ hũ sì song hũ, la Pitao Sơđah, Pitrai viãq tơpãq dãng kơyua Pitrai song chahrơna dơgrữq vruãq nữn. ",
  "6": "Kơyua pơnõq nhũ song ngãq hõq dơrãh dơgrữq mơnuĩh gơnuar pơđar sơđah hũ sì dơgrữq mơnuĩh gơnuar hwơr, yơu nữn Pitrai song vrơi ga pơnõq nhũ mơnhũm dơrãh; pơnõq nhũ đang mang ãt yơu nữn.\" ",
  "7": "Vloh hlãq hmỡq ban duh talơvãt hẽ wỡq, \"Viãq, talơvãt Yàc la Yàc Pô Lơngĩq, Pitao Gơnuar Chơnuãq, dơgrữq kaya chahrơna Pitrai hũ kung tơpãq viãq sì tơpãq dãng.\" ",
  "8": "Vloh mơnuĩh gơnrơh bãc pàq tôh chơwàt drơi pãq dlòc ia harơi, nữn nhũ hũ gơnuar angui apôi ngãq tơ-ar anàq mơnuĩh. ",
  "9": "Yơu nữn la anàq mơnuĩh kađòc tơ-ar kơyua kaya tluaĩq viãq, yơu nữn pơnõq nhũ đơp sơvĩl trôh angãn Yàc Pô Lơngĩq hũ, Pitao hũ gơnuar pãq dlòc dơgrữq kaya rũc rài nĩ. Pơnõq nhũ ôh mơvai tlàq dlàiq hẽla padỡc kaya gơhluh ga Pitrai. ",
  "10": "Vloh mơnuĩh gơnrơh bãc lơmã tôh chơwàt drơi pãq dlòc sơvan anàq asỡq nữn, nữn hũ kaya sồp kơnãm tlỗp kơ-rơwàc avih palơi lơgar nhũ. Anàq mơnuĩh kẽq dơlãh drơi kơyua pơđìq pơđua. ",
  "11": "Yơu nữn, pơnõq nhũ đơp sơvĩl Yàc Pô Lơngĩq pãq dlòc lơngĩq kơyua kađòc kaya pơđìq pơđua sì kaya halôh dơgrẽh ngãq pa-hãn, nữn pơnõq nhũ mĩn ôh ưng mơvai tlàq dlàiq dơgrữq vruãq drơi song ngãq. ",
  "12": "Vloh mơnuĩh gơnrơh bãc nãm tôh chơwàt drơi trỗt pãq ala kròc prong Ơ-phơ-rãt, nữn ia kròc srõng thô pioh pơgah jalàt ga dơgrữq pitao trôh mưng gah ia harơi tơgùq. ",
  "13": "Vloh hlãq bôh nữn hũ tlơu vơngãq tasỡuq nrãc iãq yơu anàq kiãuq tơviãq mưng mơvah anàq grãi, mơvah anàq asỡq, sì mơvah mơnuĩh gơnuar hwơr vlữq lor. ",
  "14": "Kơyua tơpuôl nhũ la vơngãq dơgrữq kamlai nữn ngãq tơviãq lũ nỡm krơi tơmo. Tơpuôl nhũ tơviãq nao pãp dơgrữq pitao vãq avih dun kơyua pioh iơu jàq pơnõq nhũ nao mơsôh dơlãp harơi prong Yàc Pô Lơngĩq Pitao Gơnuar Chơnuãq hũ. ",
  "15": "(\"Nĩ! Kơu ròq trôh yơu mơnuĩh tlẽq! Lơngai ga mơnuĩh mơ-uãh chơkhãq sì miẽt gãm chồq ao, pioh tlah mưng kaya nao mai dòq kalôh sì kađòc anàq mơnuĩh iãq bôh wãc rơsì mơlơu ơlah drơi hũ.\") ",
  "16": "Vloh tơpuôl nhũ pơjũm pơtõm gỡuq wỡq pãq sa anĩh dơlãp sãp He-bơ-rơ angãn la A-ma-ge-đôn. ",
  "17": "Vloh mơnuĩh gơnrơh bãc tơjũh tôh chơwàt drơi tơma dơlãp khrah lơwah, nữn hũ sa sãp đơp prong mưng sơvan dơlãp sàc duh talơvãt sỡm-wàc tơviãq, làiq,\"Nữn la avih vloh!\" ",
  "18": "Vloh hũ tơlia liãq, sãp grĩng grang, sãp kơtãl-tãq, sì kũng hũ sa kaya sơđô mơgơi tơnãh prong- ka-ôh hũ ràc mưng tũq pơjẽh anàq mơnuĩh pa-bôh mơta pãq dlòc voh hlùq, kaya sơđô mơgơi tơnãh nữn viãq khãc sì prong viãq. ",
  "19": "Palơi prong kađòc pa-chơlah tơviãq ngãq tlơu, sì dơgrữq palơi prong dơgrữq lơgar hũ jơlưh ta-hlỗp. Vloh Yàc Pô Lơngĩq sơdor wỡq Ba-by-lôn prong, sì Pitrai vrơi ga nhũ mơnhũm chơwàt alãc jrơu mưng kaya ơnõc mơvai prong viãq Pitrai hũ. ",
  "20": "Tũq nữn, dơgrữq voh-pơlao kung đuaĩq dỡuq, sì ôh dòq bôh chỡq chơr tơra. ",
  "21": "Dơgrữq voh hajàt patơu prong tơrãq pơgãp ta-lâng mưng dlòc lơngĩq tôh trỗt pãq dlòc anàq mơnuĩh. Anàq mơnuĩh đơp sơvĩl Yàc Pô Lơngĩq kơyua mưng kaya rũc rài hajàt patơu, kơyua mưng kaya rũc rài nữn viãq prong. "
}
